ร้านอาหารเช้าเมืองตรังที่เสิร์ฟอาหารหลากหลาย ทั้งติ่มซำนึ่งสด โจ๊ก ปาท่องโก๋ ของทอด ขนมจีน หมี่ฮกเกี้ยน ชา กาแฟ ไข่ลวก หรือแม้กระทั่งไข่กระทะ เมนูที่จัดได้ว่าอร่อยก็เยอะ ขอแนะนำตามนี้นะคะ
- ฮอยจ๊อปู: ร้านนี้ทำเองค่ะ เนื้อปูแน่นๆ เน้นๆ ทอดมากรอบๆ ทานคู่กับน้ำจิ้มบ๊วย จัดว่าเด็ด จานละ 45 บาท มี 5 ลูกค่ะ
- เต้าหูยัดไส้ทอด: เป็นเต้าหู้ชิ้นสามเหลี่ยม ยัดไส้ถั่วงอก หมู และผักอื่นๆ จากนั้นนำไปชุบแป้งทอด โดยจะทอดสดๆ เมื่อลูกค้าออเดอร์เท่านั้น ทำให้ได้ทานแบบร้อนๆ กรอบๆ ทุกครั้งที่สั่งเลยค่ะ
- ติ่มซำต่างๆ: หมักหมูได้รสชาติค่อนข้างดี ชอบตรงที่นึ่งสด คือเลือกปุ๊บ นึ่งให้ทันที ได้ทานแบบร้อนๆ อร่อยๆ เข่งละ 15 บาทเองค่า
- หมี่ฮกเกี้ยน: เส้นหมี่เหลืองปรุงมาค่อนข้างจิดหน่อย สไตล์คนจีน เราว่าอร่อย แต่ถ้าใครชอบรสจัด ต้องปรุงเพิ่มค่ะ
- หัวปลาต้มเผือก: ชามละ 60 บาท ใหญ่เบ้อเริ่มและอร่อยมากค่ะ แทะหัวปลาไม่ค่อยเป็น แต่ซดน้ำกันจนเกลี้ยงเลยทีเดียว